Sonkrag | Thulana
Tag Archives: Sonkrag
Kaalgat op straat
Nuwe tegnologie klap Ghana, elke dag nog, bloedneus.
Hier is te veel goedkoop mouters en te min paaie. Van die verkeersligte is kamatig op sonkragpanele gesit, maar die splinternuwe LED’s hang verlep en blind in die bloedige son. Sonkrag is hier, maar die tegnici is nie. Orals is tekens van padwerke wat half klaar is. Die gemors hope van sement en bourommel lê opgetooi met groen onkruid krone. Dis immers reënseisoen en van die gemors het weer dreine en afvoerpype verspoel en verstop. Prettig, om in verkeer daarom te navigeer. Ek vermoed die kontrakteurs weier om die padbou gemors en toerusting te verwyder totdat hulle vir die tenders ten volle betaal is. Nog ‘n bloedneus klap – daai ding van geldjies uit die staatskas wat so ‘verdamp’. Elke tweede Jan Rap en sy maat het slimfone en tablette – maar ons ewigdurende krag tekort veroorsaak dat die batterye heeltyd plat is.
Akkra bied nie net een lang somer en reënseisoen nie. Die laaste week van Oktober dui die begin van malkop-seisoen aan. Hier is is ywerige straatsmouse wat als van ‘n skoenborsel tot ‘n dooie polisieman aan jou wil smous. Straatverkopers skud spuitblikkies met arlies binne-in – ek verneem dis vir ‘sneeu op venster’ versierings. Sneeu, in die snik hitte van Akkra se Afrika-son, en dit verkoop soos soetkoek hoor ek. Opgeblaaste Kersvader-balonmannetjies en kerstooisels verskyn saammet ABBA se Krismis-CD op straat. As jy in die mouter met glas-oë verveeld na die spulletjie staar, wikkel hulle die nutshede met sulke swiep bewegings hier vlak voor jou neus rond.
Ons ry en stop, wip-wip en hik, so karring ons langsamer deur die druk verkeer.
Hierts, amper ruk ek my nek uit lid uit!
Daai man lê sommer so tossel in die wind, oop en bloot; op die naat van sy rug. Jip, net daar op die sypaadjie, lekker lê, in die sonnetjie, poedel naak! Daar lê hy en dut. Die verkeer beweeg darem weer. Daar is geen uitveër wat daai kaalgat ou se prentjie in my kop kan uitwis nie!
Malkop! Ja, nou onthou ek weer van die staatskas se geldjies wat so geheimsinnig opdroog, hierdie tyd van die jaar. Sien, die gesondheids departement hierso se geld raak op. Dan hou hulle op om salarisse te betaal vir die ouens wat die asielshuis se sleutels swaai. Medikasie raak op, en etes voorsien raak ook ‘n probleem. Dan los hulle net eenvoudig die deure oop, en die gekkes is vry om kaalgat deur Akkra se strate te drentel.
Hier is net twee fasiliteite vir geestesongesteldhede in Akkra vir meer as vier-miljoen mense. Dis te verstane dat die asiels hospitale oorvol is. Hierdie Afrika-nasie so heilig bygelowig vir toordery en als wat hulle eienaardig vind. Ghanese verkies om sekere goete soos dimensia en geestesversteurdhede saammet homophobie ‘nie te verstaan nie’. Ek weet, dis pateties, né!
As jy ‘n Ghanees se stront-praat diep wil beledig, dan verklaar jy kliphard “you are mad!” en sien dan hoe almal in die restaurant stil raak en vir julle staar… oulike truuk, ek weet, né!
Verstandelik gestremdes word soos ‘n skaamte ‘weggesteek’ in ouers se huise, maar dis skandelik en versteurend om verskeie kaalgat ‘malletjies’ op straat waar te neem.
As jy uitkyk sien jy hulle bad hulleself in stormwater-strome, vang skoenlappers wat net hulle sien; voer diep indringende gesprekke met mense wat net hulle waarneem. Hulle drentel in ‘n droomwaan, onverstoord deur besige verkeer en almal draai net hulle venters op, slaat rem en vermy oogkontak. Die ‘malletjies’ lyk nie ondervoed nie, hulle bedel nie vir kos nie. Hulle gaan staan net en staar vir kos by ‘n straatsmous se kostafeltjie, dan deel die smous vlietig ‘n eetding sodat die ‘malletjie’ kan wegdrentel.
Sien, miskien gek, maar nie dom nie.
Ghanese gaat loop sommer aan die anderkant van die straat om ‘n ‘malletjie’ se belediging, aanraking, aandag en toordery te vermy.
Hierdie ding het my lank gepla – issie reg nie, né!
Nou het ek besluit: seker beter as wat hulle soos in konsentrasiekampe in asiels-hospitale sonder geld, toegesluit, en verhonger word.
Ek tel my seëninge, elke dag. Miskien lê ek ook eendag soos daai sonkragpanele en verlep in die son…
My laaste internet snuffel het net 24 dokters vir geestesgestremdhede opgelewer in Ghana . Daar is 24 miljoen mense in Ghana.
te min dokters – en geld – en belangstelling
Kliek hier – sodra hulle weer fondse het, maak hulle weer die ‘malletjies” bymekaar
Kliek hier – Die staatskas is skielik leeg…
Kliek hier – *** nie vir sensitiewe lesers nie
Kliek hier om te lees oor Ghana se Psyhiatric Hospital se drama
This entry was posted in Ghana, Living in Africa, Strange things and tagged Accra, Afrikaans, Ghana, Kersfees, malletjies, Sonkrag on November 12, 2015 by Daniël Bezuidenhout.